Szám: 1-9/2020. 2. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2020. július 30-i rendes, nyilvános ülésére

**Tárgy:** A város címeréről, zászlajáról és pecsétjéről szóló 1/1992. (I. 31.) számú rendelet módosítása

**Tisztelt Képviselő-testület!**

A helyi önkormányzatoknak az Alaptörvényben is deklarált joga, hogy önkormányzati jelképeket alkothatnak.

Zalaszentgrót Város Önkormányzatának Képviselő-testülete az 1/1992. (I. 31.) számú rendeletben (a továbbiakban: Rendelet) alakította ki jelképeinek, vagyis címerének, zászlajának és pecsétjének, valamint azok használatának a szabályait.

A Rendelet 7. §-a az alábbiak szerint tartalmazza a zászló leírását:

*„A városi zászló 100 x 150 cm nagyságú világoskék selyemanyag, egyik oldalán a város címere függőlegesen elhelyezve, alatta sötétkék betűkkel „Zalaszentgrót város” felirat látható.”*

Az elmúlt időszakban a Városmarketing Irodában dolgozó kollégákkal tüzetesebben foglalkoztunk a helyi jelképekkel, mely során arra jutottunk, hogy sajnálatos módon a város zászlajának különböző megjelenései – döntően a világoskék háttérszín számtalan árnyalata miatt – a fenti szabályozás ellenére rendkívüli módon eltérnek egymástól.

A kérdés azonban nem pusztán esztétikai jellegű. Kevésbé közismert, hogy a XX. században, sokak szerint a heraldika tudományából kialakult az ún. zászlótan (vexillológia) történeti segédtudománya is. Eszerint a zászlótervezés egyik legfontosabb irányelve, hogy kerülni kell a háromnál több szín alkalmazását, valamint a különleges színárnyalatokat.

Ismert, hogy városunk címere - melyet a zászló is magában foglal -, a heraldika megnevezései szerint az arany, a vörös, az ezüst és a zöld színeket tartalmazza, ezek mellett a zászlónál ráadás még a világoskék háttér és a sötétkék felirat is.

A fentiekre tekintettel javaslom, hogy a zászló alapszíne ezüstfehérre, a felirat pedig aranysárgára változzon, mely az említett elvárásoknak is jobban megfelelne, ugyanakkor - külsős visszajelzések szerint is - letisztultabb és sokkal elegánsabb megjelenést kölcsönözne egyik legfontosabb helyi jelképünknek.

A leírtakon túl a rendeletmódosítás alkalmat ad arra is, hogy a Rendelet néhány egyéb nem érdemi jellegű, a felsőbb szintű jogszabályok, valamint a közigazgatási struktúra változásából előállt meghaladottságát kijavítsuk.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással jár.

A rendeletalkotás szükségessége, a jogalkotás elmaradásának várható következményei:

A rendelet módosítását részben a helyi rendeleti szabályozás központi szabályozáshoz igazítása, részben gyakorlati igények teszik indokolttá. A rendeletmódosítás elmaradásával felsőbb szintű jogszabályok, valamint a közigazgatási struktúra változásából eredő módosítási szükségesség maradna el.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A rendeletmódosításnak igazán jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, illetve technikai jellegűnek minősül, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek alapján javaslom Zalaszentgrót Város Önkormányzata Képviselő-testületének a város címeréről, zászlajáról és pecsétjéről szóló 1/1992. (I. 31.) számú rendeletének a módosítását.

A Pénzügyi és Ügyrendi Bizottság az előterjesztést a 2020. július 23-i ülésén megtárgyalta, a 32/2020. (VII. 23.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és az 1. számú mellékletként csatolt módosító rendelettervezetet elfogadni.

**Zalaszentgrót**, 2020. július 20.

 **Baracskai József**

 polgármester

Az előterjesztés a törvényességi előírásoknak megfelel.

  **Dr. Simon Beáta**

 jegyző

1. számú melléklet

**Zalaszentgrót Város Önkormányzata Képviselő-testületének**

**…/2020. (VII. ...) önkormányzati rendelete**

 **a város címeréről, zászlajáról és pecsétjéről szóló**

**1/1992. (I. 31.) számú rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva a város címeréről, zászlajáról és pecsétjéről szóló 1/1992. (I. 31.) számú rendelet módosításáról a következőket rendeli el:

**1. §**

A város címeréről, zászlajáról és pecsétjéről szóló 1/1992. (I. 31.) számú rendelet (a továbbiakban: Rendelet) 4. §-a helyébe a következő rendelkezés lép:

4. §

Magyarország és a város címerének együttes használata esetén a nemzeti címernek - különösen elhelyezésével, a címer méretével - elsőbbséget kell biztosítani.

**2. §**

A Rendelet 7. §-a helyébe a következő rendelkezések lépnek:

7. §

(1) A városi zászló 100 x 150 cm nagyságú ezüstfehér selyemanyag, melynek egyik oldalán a város címere függőlegesen van elhelyezve, alatta aranysárga betűkkel a „Zalaszentgrót” felirat látható.

(2) A zászló egy példányát a Zalaszentgróti Közös Önkormányzati Hivatal Deák Ferenc Tanácstermében kell őrizni.

**3. §**

A Rendelet 3. § (1) bekezdésének b) pontja helyébe a következő rendelkezés lép:

3. § (1) bekezdés

b) a Zalaszentgróti Közös Önkormányzati Hivatal épületén és Deák Ferenc Tanácstermében

**4. §**

A Rendelet 6. § (3) bekezdése helyébe a következő rendelkezés lép:

6. §

(3) Az eljárás során a közigazgatási hatósági eljárás általános szabályait tartalmazó törvény rendelkezései alapján kell eljárni.

**5. §**

(1) A Rendelet 8. § (3) bekezdésében szereplő „Magyar Köztársaság” szövegrész helyébe a „Magyarország” szöveg lép.

(2) A Rendelet 3. § (1) bekezdésének d) pontjában, valamint a 10. § (1) bekezdésének d) pontjában szereplő „településrészi önkormányzatok” szövegrész helyébe a „városrészek” szöveg lép.

**6. §**

E rendelet a kihirdetését követő napon lép hatályba és a hatályba lépését követő napon hatályát veszti.

 **Baracskai József**  **Dr. Simon Beáta**

 polgármester jegyző

A rendelet 2020. július … napján kihirdetésre került.

 **Dr. Simon Beáta**

 jegyző

**Indokolás**

**Zalaszentgrót Város Önkormányzata Képviselő-testületének**

**a város címeréről, zászlajáról és pecsétjéről szóló**

**1/1992. (I. 31.) számú rendelet módosításáról szóló**

**…/2020. (VII. 30.) önkormányzati rendeletéhez**

**Általános indokolás**

A helyi önkormányzatoknak az Alaptörvényben is deklarált joga, hogy önkormányzati jelképeket alkothatnak. Zalaszentgrót Város Önkormányzatának Képviselő-testülete az 1/1992. (I. 31.) számú rendeletben alakította ki jelképeinek, vagyis címerének, zászlajának és pecsétjének, valamint azok használatának a szabályait. Az elmúlt időszakban azon negatív tendencia mutatkozik, hogy sajnálatos módon a város zászlajának különböző megjelenései – döntően a világoskék háttérszín számtalan árnyalata miatt – a rendeleti szabályozás ellenére rendkívüli módon eltérnek egymástól. A rendeletmódosításban emellett a zászlótervezési irányelveknek való hatékonyabb megfelelési igény is szerepet játszik.

**Részletes indokolás**

**1. §-hoz**

Az Alaptörvény hazánk megnevezését Magyar Köztársaságról Magyarországra változtatta, ennek felel meg a szakasz új megfogalmazása.

**2. §-hoz**

A rendeletmódosítás legérdemibb része. Leírja a városi címer új megjelenési formáját az általános indokolásban részletezett célok érdekében. A 7. § (2) bekezdésében a volt Polgármesteri Hivatal szöveg módosult Zalaszentgróti Közös Önkormányzati Hivatalra.

**3. §-hoz**

Ezen módosítást szintén a közigazgatási struktúra módosítása indokolja.

**4. §-hoz**

Ezen módosítást a közigazgatási hatósági eljárás és szolgáltatás általános szabályairól szóló 2004. évi CXL. törvény (Ket.) hatályon kívül helyezése indokolja.

**5. §-hoz**

Az első bekezdésben formai jellegű módosítás szerepel. A második bekezdés indoka az, hogy Zalaszentgrót városban időközben megszüntetésre került a településrészi önkormányzati rendszer, ugyanakkor a városrészek továbbra is fontos önkormányzati tényezők.

**6. §-hoz**

A Rendelet hatálybalépéséről rendelkezik.